聚星堂忆苏公雪夜宴客赋诗
王世荣 (Qing)
赵宋昔多才，欧公称硕彦。咏雪聚星堂，禁体成创见。那知三十载，重设坡仙宴。四座满高朋，暮云又雪霰。自以老门生，赋诗效白战。声色费推敲，气味烦结撰。琢句净尘氛，追思入素练。后先相辉映，空明总一片。颉颃杜与李，元白何足羡。只今吊遗踪，怅望人不见。韵事无休歇，风流堪眷恋。